HFT วิ่งเกือบ 12% วอลุ่มกระฉูด หลังประกาศกำไร Q2/58 ทะลัก
HFT วิ่งเกือบ 12% หลังประกาศกำไร Q2 ทะลัก ณ เวลา 11.11 น. ราคาอยู่ที่ 4.14 บ. บวก 0.44 บ. หรือ 11.89% สูงสุดที่ 4.28 บ. ต่ำสุดที่ 4.04 บ. มูลค่าซื้อขายที่ 199.97 ลบ. โดยคาดว่านักลงทุนเข้ามาเก็งกำไรงบ Q2/58 หลังเช้าวันนี้ (6 ส.ค.) HFT ประกาศกำไรโต 80% มาที่ 106.24 ลบ. จาก 59.15 ลบ. เมื่อปีก่อน
6 ส.ค. 2558

ผู้สื่อข่าวรายงานว่า ราคาหุ้นบริษัท ฮั้วฟง รับเบอร์ (ไทยแลนด์) จำกัด (มหาชน) หรือ HFT ณ เวลา 11.11 น. ราคาอยู่ที่ 4.14 บาท บวก 0.44 บาท หรือ 11.89% สูงสุดที่ 4.28 บาท ต่ำสุดที่ 4.04 บาท มูลค่าซื้อขายที่ 199.97 ล้านบาท ขณะที่ดัชนีตลาดหุ้นไทยโดยรวมลบ 0.15%
โดยปัจจัยที่ส่งผลให้ราคาหุ้นมีการปรับตัวขึ้นแรง คาดว่ามาจากประเด็นที่ HFT และบริษัทย่อย ประกาศผลการดำเนินงานงวดไตรมาส 2/58 มีกำไรสุทธิ 106.24 ล้านบาท กำไรสุทธิต่อหุ้น 0.16 บาท เพิ่มขึ้นเมื่อเทียบกับช่วงเดียวกันของปีก่อนที่มีกำไรสุทธิ 59.15 ล้านบาท กำไรสุทธิต่อหุ้น 0.09 บาท
พร้อมชี้แจงว่า ผลการดำเนินงานตามงบการเงินประจำปีไตรมาส 2 ปี 2558  ที่มีผลกำไรสุทธิเพิ่มขึ้น 47.09 ล้านบาท หรือคิดเป็นอัตราร้อยละ 79.61 มีสาเหตุจากยอดขายสินค้าเพิ่มขึ้น 66 ล้านบาท หรือ 11.31% จากสภาวะเศรษฐกิจที่เริ่มฟื้นตัว เมื่อเทียบกับไตรมาสเดียวกันของปีก่อน ที่ได้รับผลกระทบจากการชะลอตัวของเศรษฐกิจและการบริโภคภายในประเทศ ประกอบกับอัตราแลกเปลี่ยนเงินบาทที่อ่อนค่าลง
สำหรับต้นทุนขายสินค้าลดลง เมื่อเทียบกับปี 2557 เนื่องจากต้นทุนด้านวัตถุดิบและเชื้อเพลิงปรับลดราคาลงและเครื่องจักรที่ใช้ในการผลิตติดตั้งเสร็จสมบูรณ์ สามารถผลิตสินค้าเพิ่มมากขึ้น อีกทั้งกำไรจากอัตราแลกเปลี่ยนเพิ่มขึ้น 13.17 ล้านบาท เมื่อเทียบกับไตรมาสเดียวกันของปี 2557